کمال خان گکھڑ

کمال خان گکھڑ سولھویں صدی عیسوی میں گکھڑ قبیلے کے سردار اور مغلیہ سلطنت کے جرنیل گذرے ہیں۔ انھوں نے شنہشاہ ہمایوں کی مدد سے  اپنے چچا آدم خان کو جنگ میں شکست دے کر پوٹھوہار کے تخت پر قبضہ کیا۔ ان کے والد سارنگ خان سوری سلطنت کے خلاف مزاحمت کے باعث مشہور تھے اور اسی جد و جہد میں مارے گئے۔

 ابتدائی زندگی اور خاندان 
کمال خان گکھڑوں کے حکمران خاندان سے تعلق رکھتے تھے۔ گکھڑ ایک طاقتور پہاڑی قبیلہ تھا جو دریائے جہلم اور دریائے سندھ کے درمیان کے علاقے میں آباد تھا اور جس کا دائرہ سلسلہ کوہ نمک اور زیریں ہمالیہ کے دامن تک پھیلا ہوا تھا۔ اس خطے پر گکھڑوں کا غلبہ تھا اور معاصر مآخذ کے مطابق علاقے کے دیگر گروہ (جن میں کھٹر، جنجوعہ، اعوان، چِب، بھگیال اور متعلقہ برادریاں شامل تھیں) ان کے زیر اثر تھیں۔

کمال خاں سوری حکمرانوں کے خلاف مزاحمت کے لیے معروف گکھڑ سردار سلطان سارنگ کے بیٹے تھے۔ سلطان سارنگ سلطان آدم کے چھوٹے بھائی تھے اور دونوں تاتار گکھڑ (جو اس سے قبل گکھڑ قبیلے کے سربراہ رہے تھے) کے بیٹے تھے۔ تاتار کی وفات کے بعد ابتدا میں سلطان سارنگ کو سرداری ملی جبکہ بعد میں سلطان آدم ان کے حریف کے طور پر ابھرے۔

 سوری حکمرانوں سے مڈبھیڑ اور قید و بند 
سوری حکمرانوں کے دور میں سلطان سارنگ نے شیر شاہ سوری اور بعد ازاں سلیم شاہ سوری کے خلاف مسلسل لڑائیاں لڑیں اور افغان افواج کو نقصان پہنچایا۔ شیر شاہ نے گکھڑ مزاحمت کو قابو کرنے کے لیے قلعہ روہتاس تعمیر کرایا تاکہ گکھڑ علاقے کو کنٹرول کیا جا سکے۔ بالآخر سلطان سارنگ گرفتار ہوئے اور قتل کر دیے گئے۔

والد کی موت کے بعد کمال خان کو قلعہ گوالیار میں قید کر دیا گیا۔ معاصر روایات کے مطابق ان کی قید کے باوجود سوری حکمران گکھڑ علاقے پر مکمل قبضہ نہ کر سکے اور سرداری سلطان آدم کو منتقل ہو گئی۔

مغلیہ تواریخ میں ان کی قید کے دوران ایک ڈرامائی واقعہ بھی مذکور ہے جس میں بتایا گیا ہے کہ سلیم شاہ نے گوالیار قلعہ کے قیدیوں کو بارود سے اڑا دینے کا حکم دیا۔ روایت کے مطابق دھماکے میں عمارت تباہ ہو گئی اور قیدی مارے گئے مگر کمال خان ایک کونے میں محفوظ رہے۔ ماخذ اس بقا کو خدا کی جانب حفاظت سے تعبیر کرتا ہے اور بیان کرتا ہے کہ اس خبر پر سلیم شاہ نے انھیں حلف لے کر رہا کر دیا۔

 گکھڑ سلطنت میں واپسی 
رہائی کے بعد کمال خان اپنے وطن لوٹ آئے مگر ان کے چچا سلطان آدم اپنی گرفت مضبوط کر چکے تھے۔ کمال خان اور ان کے بھائی سعید خان بہ ظاہر اطاعت کی حالت میں رہے اور مناسب موقع کے منتظر رہے۔

 اکبر کے حضور خدمت 
شہنشاہ اکبر کے ابتدائی دور میں کمال خان جالندھر گئے اور مغلیہ خدمت میں داخل ہوئے جہاں انھیں منصب عطا کیا گیا۔ انھوں نے شاہی مہمات میں حصہ لیا جن میں ہیمو بقال کی شکست سے متعلق کارروائیاں اور مانکوٹ کی لڑائی شامل تھی اور اپنی جنگی کارکردگی سے دربار میں منظورِنظر ہو گئے

اکبر کے تیسرے سنہ جلوس میں کمال خان کو سرونج (صوبہ مالوہ) میں میانہ افغانوں کی شورش دبانے کے لیے فوج کے ساتھ بھیجا گیا۔ انھوں نے کامیابی سے یہ مہم مکمل کی اور انعام کے طور پر کڑہ مانک پور اور فتح پور ہنسوا کی جاگیریں حاصل کیں۔ چھٹے سنہ جلوس میں وہ افغان عناصر کی جانب سے کھڑے کیے گئے ایک مدعی کے خلاف مہم میں بھی شریک ہوئے اور شاہی سپہ سالاروں کے ساتھ مل کر جنگ لڑی۔ کتب تاریخ میں ہے کہ اکبر نے ان کی کارکردگی کو سراہا اور مزید انعام دینے کا ارادہ ظاہر کیا۔

 سلطان آدم سے مڈبھیڑ اور سرداری کی بحالی 
970ھ (مطابق 1562ء / 1563ء) میں کمال خاں مغلیہ دربار میں حاضر ہوئے اور اپنے والد کی اراضی کی بحالی کی درخواست کی جو ان کے بقول ان کے چچا سلطان آدم نے ناجائز طور پر لے لی تھی۔ اکبر نے پنجاب کے مغلیہ حکام کو حکم دیا کہ گکھڑ علاقہ دو حصوں میں تقسیم کر کے ایک حصہ سلطان آدم اور دوسرا کمال خان کو دیا جائے اور حکم عدولی کی صورت میں کارروائی کی جائے۔ سلطان آدم اور ان کے بیٹے لشکری خان گکھڑ نے اس حکم کو رد کر دیا۔ نتیجتاً مغلیہ افواج کمال خان کے ہمراہ گکھڑ علاقے میں داخل ہوئیں اور ہیلاں کے مقام پر بڑی جنگ ہوئی۔ سلطان آدم گرفتار ہوئے جبکہ لشکری کشمیر کی پہاڑیوں کی طرف بھاگے مگر بعد میں پکڑے گئے۔ اس مہم کے بعد پورا گکھڑ علاقہ کمال خان کے قبضے میں آ گیا۔ لشکری گکھڑ قتل کر دیا گیا جبکہ سلطان آدم کو تا مرگ قید میں رکھا گیا۔

 منصب اور وفات 
اکبر نامہ اور دیگر مغلیہ مآخذ کے مطابق کمال خان کو چھ ہزار کا منصب حاصل ہوا جس سے معلوم ہوتا ہے کہ وہ سلطنت کے اعلیٰ امرا میں شمار ہوتے تھے۔ انہی مآخذ کے مطابق ان کی وفات 970ھ (مطابق 1562ء / 1563ء) میں ہوئی یعنی اسی سال جب انھوں نے اپنی آخری کامیابی حاصل کی۔ ان کی وفات کے حالات کے بارے میں کچھ ابہام بھی بیان کیا گیا ہے۔

 حوالہ جات 

زمرہ:سولہویں صدی کی مغلیہ سلطنت کی شخصیات
زمرہ:سولہویں صدی کے ہندوستانی بادشاہ
زمرہ:مغل جرنیل
زمرہ:1566ء کی وفیات

زمرہ:گکھڑ خاندان